Smernica Európskeho parlamentu a Rady 2003/36/ES
z 26. mája 2003,
ktorou sa mení a dopĺňa po dvadsiaty piatykrát smernica Rady 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (látky zaradené ako karcinogény, mutagény alebo látky škodlivé pre reprodukciu - c/m/r)
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 95,
so zreteľom na návrh Komisie [1],
so zreteľom na stanovisko Európskeho hospodárskeho a sociálneho výboru [2],
konajúc v súlade s postupom ustanoveným v článku 251 zmluvy [3],
keďže:
(1) Smernica Rady 76/769/EHS [4] ustanovuje obmedzenia uvádzania na trh a používania niektorých nebezpečných látok a prípravkov.
(2) Opatrenia stanovené v tejto smernici spadajú pod rámec akčného plánu rozhodnutia Európskeho parlamentu a Rady č. 646/96/ES z 29. marca 1996, ktorým sa prijíma akčný plán na boj proti rakovine v rámci činnosti v oblasti verejného zdravotníctva (1996 až 2000) [5].
(3) V záujme zlepšenia ochrany zdravia a spotrebiteľskej bezpečnosti sa látky zaradené ako karcinogény, mutagény alebo škodlivé pre reprodukciu a prípravky, ktoré obsahujú takéto látky, nesmú uvádzať na trh pre použitie širokou verejnosťou.
(4) Smernica Európskeho parlamentu a Rady 94/60/ES z 20. decembra 1994, ktorou sa mení a dopĺňa po štrnástykrát smernica 76/769/EHS [6], ustanovuje, vo forme dodatku o bodoch 29, 30 a 31 prílohy I smernice 76/769/EHS, zoznam obsahujúci zaradené látky ako karcinogénne, mutagénne alebo škodlivé pre reprodukciu kategórie 1 a 2. Látky a prípravky, ktoré ich obsahujú, nesmú byť uvádzané na trh pre použitie širokou verejnosťou.
(5) Smernica 94/60/ES predpokladá, že uvedený zoznam by sa mal rozšíriť krátko po uverejnení v súlade s technickým pokrokom prílohy I smernice Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [7], ktorý zoznamy látok zaraďuje medzi karcinogénne, mutagénne alebo škodlivé pre reprodukciu kategórie 1 a 2.
(6) Smernica Komisie 2001/59/ES [8], ktorá mení a dopĺňa v súlade s technickým pokrokom po dvadsiaty ôsmykrát smernicu Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označenia nebezpečných látok, najmä príloha I, ktorá obsahuje dve látky nedávno klasifikované ako karcinogénne kategórie 1, devätnásť látok nedávno klasifikovaných ako karcinogénne kategórie 2, päť látok nedávno klasifikovaných ako mutagénne kategórie 2, jednu látku nedávno klasifikovanú ako škodlivú pre reprodukciu kategórie 1 a 16 látok nedávno klasifikovaných ako škodlivé pre reprodukciu kategórie 2.
(7) Tieto látky by sa mali pridať do zoznamu v dodatku k prílohe I k smernici 76/769/EHS.
(8) Riziká a výhody látok nedávno klasifikovaných smernicou 2001/59/ES ako karcinogénne, mutagénne a látok škodlivých pre reprodukciu kategórií 1 a 2 sa vzali do úvahy.
(9) Táto smernica sa uplatňuje bez toho, aby sa dotkla právnych predpisov spoločenstva, ktoré ustanovujú minimálne požiadavky na ochranu pracovníkov obsiahnuté v smernici Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci [9] a v samostatných smerniciach, ktoré z nej vychádzajú, najmä smernica Rady 90/394/EHS z 28. júna 1990 o ochrane pracovníkov pred rizikami z vystavenia účinkom karcinogénov [10],
PRIJALI TÚTO SMERNICU:
Článok 1
Látky uvedené v prílohe k tejto smernici sa doplňujú k tým látkam, ktoré sú uvedené v bodoch 29, 30 a 31 v dodatku prílohy I k smernici 76/769/EHS. Látky uvedené v prílohe k tejto smernici v bode 1 písm. c) sa vypúšťajú zo zoznamu 2 v bode 29 prílohy I k smernici 76/769/EHS.
Článok 2
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou do 25. júna 2004. Bezodkladne o tom informujú Komisiu.
Ustanovenia sa budú uplatňovať od 25. decembra 2004.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť v deň jej uverejnenia v Úradnom vestníku Európskej Únie.
Článok 4
Táto smernica je adresovaná členským štátom.
V Bruseli 26. mája 2003